Historiske bilder: Her møter Assad Putin i Russland
ARTIKKELEN ER OVER FIRE ÅR GAMMEL Bilder fra besøket viser de to statslederne i tilsynelatende hyggelig passiar i Kreml tirsdag kveld. Og i de offisielle referatene fra møtene, sparer heller ikke den pressede presidenten på komplimentene. – Jeg vil uttrykke vår enorme takknemlighet til det russiske lederskapet og folket for hjelpen dere gir Syria. Tusen takk for å støtte Syrias enhet og uavhengighet, er Assads offisielle takk til Putin. Den russiske presidenten – som i over tre uker har brukt russiske fly i bombetokt for å støtte det syriske regimet – svarte i like rosende ordelag. – Det syriske folket har praktisk talt vært alene i å gjøre motstand og kjempe mot disse internasjonale terroristene i flere år nå, og de har lidd store tap, sier Putin i Kremlins pressemelding om samtalene. Besøket skjedde under strengt hemmelighold i Moskva tirsdag. Først onsdag morgen – etter at Assad var tilbake i Damaskus – gikk de to allierte ut med nyheten. Nesten umiddelbart etter at besøket ble kjent, startet spekulasjonene om at Moskva-besøket kunne være første skritt på en ikke-militær løsning på den blodige borgerkrigen – en løsning som statsledere verden over mener ikke kan skje uten at Assad trekker seg.Onsdag morgen publiserte Assad-regimet en serie meldinger om besøket på presidentens offisielle Twitter-konto. «Assad understreket at han var i kontakt med andre verdensledere for å diskutere en politisk løsning», står det i en av meldingene. Hva Assad legger i «politisk løsning» er imidlertid litt uklart. Presidenten har tidligere definert alle som kjemper regimet – også moderate grupper – som terrorister. «Hensikten med de militære operasjonene i Syria er å utrydde terrorisme, som hindrer en politisk løsning», skriver presidenten om krigen som nå raser i landet. I de neste Twitter-meldingene går Assad over til å snakke om hvordan «terrorister hindrer den politiske løsningen»: «President Assad bekrefter at terrorisme er et hinder for en politisk løsning.» «Assad understreket at støtten fra det russiske luftforsvaret i operasjonene mot terrorisme bidro til å stoppe utvidelsen av terrororganisasjoner i Syria». «President Assad: All bruk av militærmakt vil formodentlig bli fulgt opp av politiske skritt.» «President al-Assad understreket behovet for å stoppe alle typer støtte til terrororganisasjoner og bane vei for at det syriske folket selv kan bestemme fremtiden i sitt eget land.»Samtidig som de to presidentene møttes i Moskva, fortsatte Assads bakkestyrker – godt støttet av soldater fra Iran, den libanesiske militsen Hizbollah og russiske bombefly – fire større offensiver mot syriske opprørere i flere syriske provinser. – Vi mener at den positive utviklingen i militæroperasjonene vil legge grunnlaget for å skape en langvarig enighet bygget på en politisk prosess som involverer alle politiske krefter, etniske og religiøse grupper, sier Putin i pressemeldingen.Blant de titusener av fremmedkrigere som kjemper i de ulike grupperingene i Syria, er også svært mange russere. Mange av dem er muslimer fra Tsjetsjenia, som i en årrekke har kjempet for uavhengighet fra Russland. VG-OVERSIKT: Hvem er hvem i krigen i Syria I pressemeldingen kaller Putin de russiske fremmedkrigerne «en bekymring» – og avslører at tallet er langt høyere enn de som tidligere har vært kjent. – Dessverre har minst 4000 fra den tidligere Sovjetunionen tatt til våpen og kjemper på syrisk jord mot myndighetene. Selvfølgelig kan vi ikke la disse folkene få kamperfaring, gå gjennom ideologisk indoktrinering og så returnere til Russland, sier Putin. Han gjentar også nesten ordrett det samme som Assad tvitret – og som ligner på retorikken vestlige ledere har brukt i sin kamp for å få Assad fjernet fra makten i Syria: – Til syvende og sist er det det syriske folket som alene må ha det avgjørende ordet, sier Putin. PS! Det var ikke bare Putin Assad møtte under besøket i Kreml. Han var også i samtaler blant annet med statsminister Dimitry Medvedev, utenriksminister Sergei Lavrov, utenlandsetterretningssjef Mikhail Fradkov, forsvarsminister Sergei Shoigu og nasjonal sikkerhetsrådgiver Nikolai Patrushev.
For første gang siden krigen i Syria brøt ut, har president Bashar al-Assad reist på offisielt utenlandsbesøk. Vert: Russlands Vladimir Putin. Bashar al-Assad reist på offisielt utenlandsbesøk. Vert: Russlands Vladimir Putin.